A Bánk bánban megjelenő konfliktusok látszólag távol állnak a mai nézőtől, és nehezen megérthetőek, de a XXI. században is élnek a műben megjelenő problémák.

Bánk karaktere a szerepek és kötelességek között őrlődő ember alakja, akit Katona József a kiváló emberábrázolásával méltán a magyar színháztörténet egyik legfontosabb alakjává tett.

*„Itten Melindám, ottan a hazám –*

*A pártütés kiáltoz, a szerelmem*

*Tartóztat. “*

*-*mondja a nádor a tizennegyedik jelenetben. Konfliktusba kerül benne az ember és a polgár, a hű férj és az ország sorsáért felelős vezető, miután a híres rejtekajtó-jelenetben Ottó és Melinda, majd Ottó és Gertrudis beszélgetését kihallgatja.

A dráma első négy felvonása a bán szerepek közötti küzdelmére épül, így ez az idézet a darab esszenciájának tekinthető. Bánk az ország sorsának alakulását helyezti előbbre, ezzel föláldozva az önmagában lévő embert és szerelmes férjet. Annak érdekében, hogy még tárgyilagosabban, még pártatlanabbul tudjon cselekedni, több mindent feláldoz a saját értékeiből: hűségét a családja, és a király felé és még a becsületét is.

*- Két fátyolt szakasztok el:  
Hazámról és becsületemről. “*

Ez az a pont, ahol az eddig csak magában őrlődő Bánk cselekvésre szánja el magát, ám a dráma végére világossá válik, hogy rossz döntéseket hozott és végül elbukik.

Mai napig fontos döntések kapcsolódnak ahhoz, hogy kinek akarunk megfelelni: a családunknak, a munkánknak esetleg a barátainknak? Katona József művében szinte egymást kizáró értékek közül kénytelen Bánk választani, egyszerre kellene magánemberként és vezetőként megfelelnie, ezért küldetése alapból kudarcra van ítélve. De a mű így is rengeteg mindent tanít: szól arról, hogy minden cselekedetünk következményekkel jár, arról, hogy mindig őrizzük meg az értékeinket, helyesen mérlegeljük a dolgok fontosságát és mindig maradjunk emberek.